Z A P I S N I K
16. sjednice Vijeća Gradske četvrti Novi Zagreb - istok 
održane 19. lipnja 2018. u zgradi Područnog ureda Gradske uprave Novi Zagreb, Zagreb, Avenija Dubrovnik 12, velika dvorana – III kat. s početkom u 17,00 sati

Nazočni članovi Gradske četvrti Novi Zagreb - istok: Nevenka Lasić, Milenko Arapović, Frane Barbarić, Ratko Bedeković, Renata Bedeković, Teodor Celakoski, Maja Katrić, Frane Knezović, Sanja Kovačević, Ljerkica Perešin, Sunčana Kunac, Dario Laštre, Mirela Mikić Muha, Željka Novak, Zoran Rotim, Zvonimir Rukavina, Imran Srebreniković i Zvonimir Vlahov.

Nenazočni članovi vijeća Gradske četvrti Novi Zagreb – istok: Ljerkica Perešin i Igor Bočkaj.

Nazočni iz Gradskog ureda za mjesnu samoupravu: Svjetlana Hajduković – viša stručna savjetinca pročelnice, Tatjana Banek – stručna referentica, Roko Hržan – volonter, Mateo Peša – viši stručni suradnik. 

Nazočni predsjednici vijeća mjesnih odbora: Domagoj Ružak – predsjednik Vijeća Mjesnog odbora Utrine.

Sjednicu otvara Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.

Predsjednik konstatira da je na sjednici nazočno 17 od 19 članova Vijeća, čime su stečeni uvjeti za raspravu i pravovaljano odlučivanje.

USVAJANJE ZAPISNIKA

Prije utvrđivanja dnevnog reda, predsjednik otvara raspravu o zapisniku 15. sjednice Vijeća Gradske četvrti Novi Zagreb - istok. 

Članica Vijeća Mirela Mikić Muha iznosi da u zapisniku sa 15. sjednice Vijeća pod točkom pitanja, prijedlozi i obavijesti nije sve uneseno budući da je sjednica u međuvremenu prekinuta. Nada se da se to ovog puta neće dogoditi te bi željela da i ostali vijećnici čuju što je iznijela na prošloj sjednici pod tom točkom. 

Član Vijeća Imran Srebreniković iznosi da u zapisnik nije uneseno kako mu nije bila dozvoljena riječ te da je zbog toga napustio sjednicu.

Predsjednik Vijeća Gradske četvrti Novi Zagreb – istok Milenko Arapović odgovara da će kolege vijećnici imati priliku izlagati pod točkom pitanja, prijedlozi i obavijesti te će isto biti uneseno u zapisnik sa današnje 16. sjednice Vijeća.

Članovi vijeća većinom glasova (12 „za“ i 2 „protiv“) usvajaju zapisnik 15. sjednice vijeća.

USVAJANJE DNEVNOG REDA

Vijeće Gradske četvrti Novi Zagreb - istok jednoglasno (17 „za“)  donosi sljedeći
DNEVNI  RED

	1. 
	Prijedlog Odluke o izmjenama Odluke o financiranju mjesne samouprave

	2. 
	Dani Novog Zagreba

	3. 
	Prijedlog odluke o izmjenama i dopunama Odluke o donošenju Urbanističkog plana uređenja Petlja Lučko

	4. 
	Prijedlog izmjene Zaključka o subvenciji kamata za kupnju stanova u naselju Podbrežje u svrhu stambenog zbrinjavanja znanstvenika sa Sveučilišta u Zagrebu

	5. 
	Prijedlog izmjena i dopuna Programa organizacije manifestacija od gospodarskog interesa za 2018.

	6. 
	Prijedlog Programa raspolaganja poljoprivrednim zemljištem u vlasništvu RH

	7. 
	Pitanja, prijedlozi i obavijesti




Ad.1.  Prijedlog Odluke o izmjenama Odluke o financiranju mjesne samouprave

U raspravi sudjeluju: Milenko Arapović, Teodor Celakoski, Zoran Rotim i Sunčana Kunac.

Vijeće Gradske četvrti Novi Zagreb – istok većinom glasova (15 „za“) donosi


Z A K LJ U Č A K

o davanju mišljenja na prijedlog odluke o izmjenama 
Odluke o financiranju mjesne samouprave


	1.
	Vijeće Gradske četvrti Novi Zagreb - istok podržava prijedlog odluke o izmjenama Odluke o financiranju mjesne samouprave.


	2.
	Ovaj će zaključak biti upućen Gradskom uredu za mjesnu samoupravu.





Ad.2.  Dani Novog Zagreba

U raspravi sudjeluju: Milenko Arapović i Zvonimir Rukavina.

Predsjednik Vijeća Gradske četvrti Novi Zagreb – istok Milenko Arapović informira prisutne o održavanju Dana Novog Zagreba, 8. rujna 2018. godine u organizaciji Vijeća Gradskih četvrti Novi Zagreb – istok i Novi Zagreb – zapad. Vijeća Gradskih četvrti Novi Zagreb – istok i Novi Zagreb – zapad osigurati će svaka po 40.000,00 kuna za organizaciju istog. Iznosi da će se 3. srpnja 2018. održati sastanak na temu Dan Novog Zagreba te će se nakon sastanka napraviti hodogram aktivnosti, koji će biti upućen svakom vijećniku ponaosob putem elektronske pošte.

/Članica Vijeća Maja Katrić napušta sjednicu./

Vijeće Gradske četvrti Novi Zagreb – istok većinom glasova (14 „za“) donosi

Z A K LJ U Č A K

o organizaciji Dana Novog Zagreba


	1.
	Vijeće Gradske četvrti Novi Zagreb – istok i Vijeće Gradske četvrti Novi Zagreb – zapad će organizirati Dan Novog  Zagreba, 08. rujna 2018. godine na lokaciji Bundek.


	2.
	Ovaj će zaključak biti upućen Gradskom uredu za mjesnu samoupravu.





Ad.3. Prijedlog odluke o izmjenama i dopunama Odluke o donošenju Urbanističkog plana uređenja Petlja Lučko

U raspravi sudjeluju: Milenko Arapović i Dario Laštre.

Vijeće Gradske četvrti Novi Zagreb – istok jednoglasno (16 „za“) donosi


Z A K LJ U Č A K

o davanju mišljenja na prijedlog odluke o izmjenama i dopunama Odluke o donošenju Urbanističkog plana uređenja Petlja Lučko


	1.
	Vijeće Gradske četvrti Novi Zagreb - istok podržava prijedlog  odluke o izmjenama i dopunama Odluke o donošenju Urbanističkog plana uređenja Petlja Lučko.


	2.
	Ovaj će zaključak biti upućen Gradskom uredu za strategijsko planiranje i razvoj Grada i Stručnoj službi gradonačelnika.




Ad.4. Izmjene Zaključka o subvenciji kamata za kupnju stanova u naselju Podbrežje u svrhu stambenog zbrinjavanja znanstvenika sa Sveučilišta u Zagrebu

U raspravi sudjeluju: Milenko Arapović i Ratko Bedeković.

Vijeće Gradske četvrti Novi Zagreb – istok većinom glasova (11 „za“ i 1 „protiv“) donosi


Z A K LJ U Č A K

o davanju mišljenja na prijedlog zaključka o izmjenama Zaključka o subvenciji kamata za kupnju stanova u naselju Podbrežje u svrhu stambenog zbrinjavanja znanstvenika sa Sveučilišta u Zagrebu


	1.
	Vijeće Gradske četvrti Novi Zagreb - istok podržava prijedlog zaključka o izmjenama Zaključka o subvenciji kamata za kupnju stanova u naselju Podbrežje u svrhu stambenog zbrinjavanja znanstvenika sa Sveučilišta u Zagrebu.


	2.
	Ovaj će zaključak biti upućen Stručnoj službi gradonačelnika.




Ad.5. Prijedlog izmjena i dopuna Programa organizacije manifestacija od gospodarskog interesa za 2018.

U raspravi sudjeluju: Milenko Arapović.

Vijeće Gradske četvrti Novi Zagreb – istok većinom glasova (10 „za“) donosi


Z A K LJ U Č A K

o davanju mišljenja na prijedlog izmjena i dopuna Programa organizacije manifestacija od gospodarskog interesa za Grad Zagreb za 2018.


	1.
	Vijeće Gradske četvrti Novi Zagreb - istok podržava prijedlog izmjena i dopuna Programa organizacije manifestacija od gospodarskog interesa za Grad Zagreb za 2018.


	2.
	Ovaj će zaključak biti upućen Stručnoj službi gradonačelnika.




Ad.6. Program raspolaganja poljoprivrednim zemljištem u vlasništvu RH


U raspravi sudjeluju: Milenko Arapović.

Predsjednik Vijeća Gradske četvrti Novi Zagreb – istok Milenko Arapović konstatira da Zaključak o davanju mišljenja na prijedlog programa raspolaganja poljoprivrednim zemljištem u vlasništvu Republike Hrvatske za Grad Zagreb nije izglasan (8 „za“ i 8 „suzdržana“).


Ad.7. Pitanja, prijedlozi i obavijesti

Predsjednik Vijeća Gradske četvrti Novi Zagreb – istok Milenko Arapović čestita članici Vijeća Renati Bedeković na izboru za podpredsjednicu ogranka političke stranke Bandić Milan 365 – Stranka rada i solidarnosti. Također, čestita članovima Vijeća iz političke stranke SDP na izboru novog predsjednika zagrebačkog SDP-a. Informira prisutne da je prošli tjedan održana tematska sjednica na temu otvaranja ambulante u naselju Travno. Traži od vijećnika da se podrži taj prijedlog. Vijeće Gradske četvrti Novi Zagreb – istok većinom glasova (15 „za“) podržava prijedlog otvaranja ambulante u naselju Travno.

Predsjednik Vijeća Gradske četvrti Novi Zagreb – istok Milenko Arapović informira da je održana tematska sjednica na temu komunalnih objekata i realizacija istih u gradskoj četvrti Novi Zagreb – istok. Kada stigne službeni zapisnik sa te sjednice, isti će biti proslijeđen svim vijećnicima putem elektronske pošte.

Članica Vijeća Mirela Mikić Muha postavlja pitanje da li je održana zajednička tematska sjednica mjesnih odbora Utrine, Zapruđe, Središće i Sopot budući da nije pristigla nikakva povratna informacija iz Ureda gradonačelnika.

Predsjednik Vijeća Gradske četvrti Novi Zagreb – istok Milenko Arapović odgovara da još uvijek ta tematska sjednica nije održana.

/Podpredsjednik Vijeća Frane Barbarić i član Vijeća Frane Knezović napuštaju sjednicu./

Članica Vijeća Mirela Mikić Muha postavlja pitanje vezano uz kapitalne investicije te u kojoj je fazi izgradnja vrtića u Dugavama i škole u Jakuševcu. Pitanje se odnosi i na prostor Mjesne samouprave u Utrinama. Također, postavlja pitanje u kojoj je fazi Stonska ulica i zaustavljanje izgradnje iste prema parku Bundek. Nadalje, postavlja pitanje u kojoj je fazi sportsko-rekreacijski centar u Sopotu. 

Predsjednik Vijeća Gradske četvrti Novi Zagreb – istok Milenko Arapović odgovara da će se poslati službeni zapisnik svim vijećnicima u kojem su navedene sve kapitalne investicije i planovi realizacije istih na području gradske četvrti Novi Zagreb – istok kako je prethodno rečeno. Iznosi da je prikupljena peticija za zaustavljanje izgradnje Stonske ulice prema parku Bundek što je i Vijeće Mjesnog odbora Središće podržalo. Također, iznosi da je planirani rok za izgradnju sportsko-rekreacijskog centra u Sopotu do kraja 2018. godine. 

Članica Vijeća Mirela Mikić Muha iznosi problematiku azilanata te navodi da je situacija eskalirala u caffe baru Cepelin. Također, iznosi da su se slične situacije nedavno dogodile u naselju Dugave i u naselju Jakuševec. Iznosi da je slijedom tih dogođaja kao članica Vijeća tražila zapisnike od VI. policijske postaje u kojima je zabilježeno da su kao izgrednici sudjelovali azilanti. Traži od predsjednika Vijeća da ispuni obećanje o održavanju tribine u Dugavama na temu azilanata. Navodi da će mjesni odbori Jakuševec, Dugave i Hrelić imati tu točku dnevnog reda na sljedećim sjednicama.

Predsjednik Vijeća Gradske četvrti Novi Zagreb – istok Milenko Arapović odgovara da je planirana sjednica sa policijom na kojoj će tema biti sigurnost i izvješće o poduzetim aktivnostima za prvih 6 mjeseci ove 2018. godine.

Članica Vijeća Sanja Kovačević iznosi da Vijeće može tražiti od policije koliki se broj izgreda dogodio od strane azilanata, no rečeno je da je situacija u našoj gradskoj četvrti sigurna.

/Članovi Vijeća napuštaju sjednicu./

Predsjednik Vijeća Gradske četvrti Novi Zagreb – istok Milenko Arapović konstatira da nema kvoruma.





Sjednica je završila u 17.40.

Zapisnik vodio:
Mateo Peša.

KLASA: 026-03/18-001/71
URBROJ: 251-06-11-9/001/18-7
Zagreb, 19. lipnja 2018.




PREDSJEDNIK VIJEĆA
GRADSKE ČETVRTI NOVI ZAGREB - ISTOK

Milenko Arapović

